Hans Christian Schmidt (V), 2003-12-16:
Man fristes jo til at sige, at det er den helt store badedag.
Nu får vi det hele ned i en gryde, så ingen kan finde ud af det mere.
Nu går vi lige fra at diskutere godkendelser til at diskutere tilsyn.
Jeg er altså nødt til at sige til hr. Keld Albrechtsen, at nu skal vi have lidt styr på den retorik, vi bruger.
Enten snakker vi om godkendelse, eller også snakker vi om tilsyn.
Vi er i hvert fald nødt til at minde hinanden om, at der er forskel på at godkende og føre tilsyn.
Det gør jeg gerne, men nu tager vi lige godkendelsessystemet først.
Jeg er bare nødt til at sige, at jeg tror, hverken hr. Keld Albrechtsen eller hr. Helge Mortensen har ret i, at dansk industri, danske lønmodtagere, danske arbejdere på virksomhederne alene på grund af de to partier har udviklet sig i en positiv miljøretning.
Jeg har langt, langt højere tanker om både virksomhederne, om de ansatte, om tillidsfolk og om alle ude på virksomhederne, som er med til at skabe de miljøfremskridt, der er her.
Jeg tror, man skal passe gevaldigt på med at sige, at da vi nu er kommet med nogle regler og nogle paragraffer inde fra Folketinget, går det hele i retning af et godt miljø i erhvervslivet.
Det tror jeg ikke på.
Jeg tror, at det simpelt hen bliver drevet frem af en ægte følt interesse for miljøet.
Så man skal passe på med at tro, at man skal tage æren for det, fordi man er i Folketinget.
Det tror jeg ikke, men det kan vi diskutere.
Men lad os nu tage de her standardgodkendelser, som det åbenbart er ved at gå helt galt med.
Hele omdrejningspunktet for det forenklede godkendelsessystem er naturligvis forslaget om at indføre standardkrav, som jeg har været inde på, som skal indarbejdes i godkendelserne.
Jeg har med stor tilfredshed noteret mig, at der er bred opbakning til det forslag.
Standardvilkårene vil blive indsat som bilag til godkendelsesbekendtgørelsen.
I bilaget vil der foruden standardkravene være en beskrivelse af branchen og dens processer, aktiviteter og væsentligste forurening, så det er muligt at afgrænse, hvilke virksomhedstyper eller anlæg der er omfattet af bilaget.
Desuden vil bilaget indeholde et ansøgningsskema, som er målrettet de oplysningskrav, som er nødvendige for den pågældende branche.
Standardvilkårene vil løbende blive revideret i takt med, at Miljøstyrelsen modtager oplysninger om ny teknologi.
Jeg siger det lige igen: Standardvilkårene vil blive revideret løbende i takt med, at Miljøstyrelsen modtager oplysninger om ny teknologi.
Jeg forventer, at der kan udarbejdes standardvilkår for op til 25 brancher svarende til ca. 4.000 af de eksisterende virksomheder.
Der er det de forhold, man har. Jeg er lidt ked af, at vi har fået den debat, og jeg er helt sikker på, at når vi kommer til at diskutere det i udvalget, vil der gå flere ting op for hr. Helge Mortensen og hr. Keld Albrechtsen, som jeg tror vil betyde, at vi alligevel kan mødes. Husk nu på, at hele det her godkendelsessystem er anbefalet af hele Virksomhedsudvalget bestående af CO-Industri - vil jeg sige til hr. Helge Mortensen - og Danmarks Naturfredningsforening.
Det er jo klart, at de mennesker, der har siddet der, har haft blik for, at her kunne man forenkle et godkendelsessystem, samtidig med at man bevarede miljøet, fordi man havde gjort en stor indsats i 10-15 år.
Lad os bruge ressourcerne der, hvor der virkelig er behov for det.